1. Johdanto

Euroopan parlamentin ja neuvoston asetuksessa (EY) N:o 443/2009 asetetaan unionissa rekisteröidyille uusille henkilöautoille keskimääräiset hiilidioksidipäästöt, jotka on tarkoitus saavuttaa parantamalla ajoneuvoteknologiaa sekä hyödyntämällä innovatiivisia teknologioita.

Asetuksen (EY) N:o 443/2009 14 a artiklan 2 kohdassa valtuutetaan komissio antamaan delegoituja säädöksiä tarkoituksena

·muuttaa liitettä II ja hyväksyä yksityiskohtaiset säännöt 8 artiklan 9 kohdassa tarkoitetusta keskimääräisiä päästöjä koskevasta tietojen seurannasta ja ilmoittamisesta;

·täydentää kyseistä asetusta säännöillä, jotka koskevat muun muassa poikkeuskelpoisuuden arviointiperusteiden tulkintaa, hakemusten sisältöä sekä hiilidioksidipäästöjen vähentämisohjelmien sisältöä ja arviointia, kuten 11 artiklan 8 kohdassa säädetään;

·muuttaa 31. lokakuuta 2014 mennessä (ja sen jälkeen joka kolmas vuosi) liitettä I luvun M0 mukauttamiseksi uusien henkilöautojen kolmen edeltävän vuoden keskimääräiseen massaan, kuten 13 artiklan 2 kohdassa säädetään;

·muuttaa liitettä I henkilöautojen ohjeellisten hiilidioksidipäästöjen määrittämiseen käytettyjen kaavojen mukauttamiseksi, kuten 13 artiklan 7 kohdan toisessa alakohdassa säädetään.

2. Oikeusperusta

Komission tavoitteena on täyttää tällä kertomuksella asetuksen (EY) N:o 443/2009 14 a artiklan 2 kohdassa asetettu velvoite. Kyseisen artiklan nojalla komissiolla on valta antaa delegoituja säädöksiä viiden vuoden ajan 8. huhtikuuta 2014 lähtien. Komission edellytetään myös esittävän Euroopan parlamentille ja neuvostolle kertomuksen kyseisellä asetuksella siirretyn säädösvallan käyttämisestä. Kertomus on laadittava viimeistään yhdeksän kuukautta ennen kyseisen viiden vuoden pituisen kauden päättymistä. Säädösvallan siirtoa jatketaan ilman eri toimenpiteitä samanpituisiksi kausiksi, jollei Euroopan parlamentti tai neuvosto vastusta tällaista jatkamista viimeistään kolme kuukautta ennen kunkin kauden päättymistä.

3. Siirretyn säädösvallan käyttäminen

Asetuksen (EY) N:o 443/2009 14 a artiklan 2 kohdassa siirretään komissiolle valtaa antaa kyseisen asetuksen 8 artiklan 9 kohdassa, 11 artiklan 8 kohdassa, 13 artiklan 2 kohdan kolmannessa alakohdassa ja 13 artiklan 7 kohdan toisessa alakohdassa tarkoitettuja delegoituja säädöksiä.

3.1 Asetuksen (EY) N:o 443/2009 8 artiklan 9 kohdassa edellytetään komission muuttavan liitettä II ja vahvistavan delegoiduilla säädöksillä yksityiskohtaiset säännöt EU:n alueella rekisteröityjen uusien henkilöautojen keskimääräisiä päästöjä koskevasta tietojen seurannasta ja ilmoittamisesta.

Komissio antoi delegoidun asetuksen 2. kesäkuuta 2017, ja se toimitettiin Euroopan parlamentille ja neuvostolle valvontaa varten. Yksi säädöksen tavoitteista oli mukauttaa seurannan ja ilmoittamisen vaatimusta näiden päästöjen mittaamisessa käytettävän sääntömääräisen testausmenettelyn muuttumiseen (ks. 3.4 kohta).

3.2 Asetuksen (EY) N:o 443/2009 11 artiklan 8 kohdassa edellytetään komission antavan delegoituja säädöksiä asetuksen täydentämiseksi säännöillä, jotka koskevat muun muassa poikkeuskelpoisuuden arviointiperusteiden tulkintaa, hakemusten sisältöä sekä hiilidioksidipäästöjen vähentämisohjelmien sisältöä ja arviointia.